5 पिस्टल, 91 गोलियां और 10 मैगजीन रिकवर; BSF की फायरिंग देख ड्रोन वापस लौटा
India Pakistan Border; Arms Smuggling Punjab Border | BSF Dera Baba Nanak Drone Movement पंजाब में अमृतपाल सिंह के खिलाफ चलाए गए अभियान के बीच अब पाकिस्तान पार से एक बार फिर हथियारों की खेप भेजी गई है।
पंजाब में खालिस्तान समर्थक अमृतपाल सिंह के खिलाफ चलाए गए अभियान के बीच अब पाकिस्तान पार से एक बार फिर हथियारों की खेप भेजी गई है। मगर, BSF जवानों की सतर्कता के चलते पाक में बैठे गैंगस्टरों व तस्करों की कोशिश नाकामयाब हो गई। मिली जानकारी के अनुसार यह खेप ड्रोन के माध्यम से भेजी गई। फिलहाल BSF के जवानों ने खेप को जब्त करके कार्रवाई शुरू कर दी है।
मिली जानकारी के अनुसार BSF ने इस खेप को गुरदासपुर सेक्टर के अंतर्गत आते डेरा बाबा नानक में पड़ती BOP मेतला के पास से जब्त किया है। दरअसल, रात BSF के जवान गश्त पर थे। तभी जवानों को ड्रोन की आवाज सुनाई दी। जवानों ने ड्रोन की आवाज की तरफ 54 राउंड फायरिंग की, लेकिन ड्रोन वापस जाने में कामयाब हो गया। गंभीरता को देखते हुए रात के समय ही सर्च अभियान चलाया गया। जिसके बाद सरहद के पास से जवानों को पीले रंग का पैकेट मिला।
डिब्बे में थी हथियारों की खेप
सुरक्षा जांच के बाद जब पैकेट को खोला गया तो इसमें हथियारों की खेप मिली। पीले रंग के पैकेट के अंदर लकड़ी का बक्सा बनाया गया था, ताकि ड्रोन से फेंके जाने पर हथियारों को नुकसान ना हो। पैकेट में से 5 पिस्टल और 10 मैगजीन और 91 राउंड जब्त किए गए हैं। 